b'\n_START_ARTICLE_\nCarl Brewer\n_START_PARAGRAPH_\nCarl Brewer (21. lokakuuta 1938 Toronto, Kanada \xe2\x80\x93 26. elokuuta 2001 Toronto, Kanada) oli kanadalainen j\xc3\xa4\xc3\xa4kiekkoilija ja j\xc3\xa4\xc3\xa4kiekkovalmentaja. H\xc3\xa4n toimi Suomessa yhden kauden HIFK:n pelaajavalmentajana, jolloin oli luomassa HIFK:n kuuluisaa fyysist\xc3\xa4 pelitapaa._NEWLINE_Breweri\xc3\xa4 pidet\xc3\xa4\xc3\xa4n yhten\xc3\xa4 kaikkien aikojen parhaimmista ulkomaalaisvahvistuksista Suomen j\xc3\xa4\xc3\xa4kiekon p\xc3\xa4\xc3\xa4sarjassa. H\xc3\xa4n oli jo tullessaan HIFK:hon NHL:n t\xc3\xa4htipuolustajia. Brewer toimi HIFK:n pelaajavalmentajana kauden 1968\xe2\x80\x931969 ja johdatti helsinkil\xc3\xa4isseuran mestaruuteen. Brewer pelasi SM-sarjassa kauden aikana 20 peli\xc3\xa4 saldolla 4+14._NEWLINE_NHL:ss\xc3\xa4 Brewer pelasi 11 kautta Toronto Maple Leafsissa, Detroit Red Wingsiss\xc3\xa4 ja St. Louis Bluesissa. H\xc3\xa4n voitti urallaan kolme Stanley Cup -mestaruutta. Kovaotteinen puolustaja pelasi yhteens\xc3\xa4 604 NHL:n runkosarjaottelua saldolla 25+198. Pudotuspeleiss\xc3\xa4 Brewer pelasi 72 ottelua pistein 3+17._NEWLINE_Brewerin ja Juha Rantasilan v\xc3\xa4lille syntynytt\xc3\xa4 erimielisyytt\xc3\xa4 on Rantasila puinut omissa muistelmissaan Puolustaja, ja asia k\xc3\xa4sitell\xc3\xa4\xc3\xa4n my\xc3\xb6s Matti Sovij\xc3\xa4rven kirjoittamassa Brewerin el\xc3\xa4m\xc3\xa4kerrassa Carl Brewer \xe2\x80\x93 J\xc3\xa4\xc3\xa4kiekkoel\xc3\xa4m\xc3\xa4\xc3\xa4. Brewer ei olisi halunnut Rantasilan pelaavan SM-sarjan viimeisess\xc3\xa4 ottelussa kaudella 1969. Kiistan vuoksi Brewer j\xc3\xa4i itse pois, mutta Rantasilan tunnelmat olivat huonot ja h\xc3\xa4n pelasi kehnosti, joskin HIFK silti voitti.'